CS Gloria 2018 Bistrița-Năsăud va disputa sâmbătă returul în sferturile de finală ale EHF European League cu Motherson Mosonmagyarovari, după ce s-a impus în tur cu 32-30 în deplasare. Toate cele 3.000 de bilete puse în vânzare s-au epuizat în timp record.
CS Gloria 2018 Bistrița-Năsăud va disputa sâmbătă returul în sferturile de finală ale EHF European League cu Motherson Mosonmagyarovari, după ce s-a impus în tur cu 32-30 în deplasare. Toate cele 3.000 de bilete puse în vânzare s-au epuizat în timp record.
Echipa antrenată de selecționerul Florentin Pera, CS Gloria 2018 Bistrița-Năsăud, se află în fața unui rezultat european important, calificarea în Final Four-ul EHF European League, a doua competiție continentală ca valoare. Săptămâna trecută, Gloria Bistrița a câștigat în deplasarea de la Mosonmagyarovari, cu scorul de 32-30, luând o opțiune semnificativă pentru pasul următor, care trebuie validat însă sâmbătă, 23 martie, în Terplast Arena din Bistrița.
Toate cele 3.000 de tichete puse astăzi la bătaie s-au epuizat însă în 30 de minute, conform anunțului făcut de club pe pagina oficială de socializare, precizându-se că în medie au fost peste 400 de suporteri într-un timp de 3 minute pe site-ul de vânzare a biletelor. În același timp, abonamentele spectatorilor fideli rămân valabile, clubul adresând celor care nu pot fi prezenți la partidă rugămintea de a-l dona cuiva care vrea și poate fi prezent. Suporterii au fost rugați să vină îmbrăcați în culorile Gloriei, roșu și negru, și să-și aducă fularele.
Gloria este neînvinsă pe teren propriu din septembrie 2023, adunând de atunci cinci victorii atât în competițiile interne, cât și în cea europeană. Aflată pe locul 2 în clasamentul Ligii Florilor, cu 48 de puncte, după CSM București și înaintea Rapidului, care are 45 de puncte.
Echipa lui Florentin Pera a câștigat partida din sferturile de finală ale Cupei României cu CSM Târgu Jiu, în deplasare, cu scorul de 27-26, calificându-se în Final Four-ul competiției. Cristina Laslo și Sonia Seraficeanu, câte 6 goluri, și Tamires de Araujo, cu 5, au fost principalele marcatoare. Portarul Renata de Arruda, în formă de la începutul anului, a parat 13 mingi din 35 de aruncări, procentaj de reușită de 37,14%.
Ea a declarat înaintea returului cu Mosonmagyarovari că "mai sunt 60 de minute de jucat pentru a ajunge în Final Four. Va fi la fel de dur ca weekend-ul trecut. Nimic nu este garantat, trebuie să jucăm acest meci ca pe o finală. Partea cea mai bună este că vom juca acasă, cu fanii împingându-ne din primul minut".
Mosonmagyarovari nu au mai câștigat un meci de ceva timp, aflându-se într-o serie negativă de 4 partide. Cealaltă echipă românească din competiție, HC Dunărea Brăila, va juca duminică, 24 martie, tot acasă, după ce s-a impus clar săptămâna trecută pe terenul celor de la Podravka Koprivnica, cu scorul de 32-26.